SET ปิดพุ่ง 15 จุด ตามปตท.หลังสหรัฐฯ-จีนยอมเจราทางการค้า จับตามาตรการอุ้มทีวีดิจิทัล
SET ปิดพุ่ง 15 จุด ตามปตท.หลังสหรัฐฯ-จีนยอมเจราทางการค้า จับตามาตรการอุ้มทีวีดิจิทัล โดยดัชนีปิดตลาดวันนี้ ที่ระดับ 1,739.92 จุด บวก 14.94 จุด หรือ 0.87% มูลค่าการซื้อขาย 6.11 หมื่นล้านบาท
5 เม.ย. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,739.92 จุด บวก 14.94 จุด หรือ 0.87% มูลค่าการซื้อขาย 6.11 หมื่นล้านบาท
10 หุ้นดันดัชนีวันนี้

ด้าน นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) เปิดเผยว่า ตลาดหุ้นไทยวันนี้ปรับตัวขึ้นได้ ในทิศทางเดียวกับตลาดต่างประเทศ โดยตลาดหุ้นในภูมิภาคเอเชีย และตลาดในยุโรปต่างอยู่ในแดนบวกกันทั่วหน้า จากความเชื่อมั่นที่กลับมาดีขึ้นภายหลังจากที่ท่าทีของสหรัฐฯ และจีนจะมีการประนีประนอมกันได้ โดยต่างก็พร้อมที่จะเจรจากัน ทำให้ความกังวลเกี่ยวกับสงครามการค้าระหว่างสหรัฐฯ-จีนอาจไม่เกิดขึ้นก็ได้
อย่างไรก็ดี ตลาดฯยังได้รับแรงกดดันจากหุ้นในกลุ่มแบงก์อยู่ หลังจากที่ได้ยกเลิกการเก็บค่าธรรมเนียมการทำธุรกรรมออนไลน์ ก็ทำให้มีการออกมาชี้ถึงผลกระทบ ซึ่งผลประกอบการปีนี้ของกลุ่มแบงก์อาจมี Downside ก็ได้ โดยมีการคาดการณ์กันว่าผลกำไร และราคาเป้าหมายของหุ้นในกลุ่มแบงก์อาจถูกปรับลง ทำให้นักลงทุนไม่กล้าที่จะลงทุนในช่วงนี้ นอกจากนี้ ADVANC ขึ้นเครื่องหมาย XD เป็นวันแรกก็กดดันตลาดฯด้วย
โดยพรุ่งนี้ (6 เม.ย.) ตลาดหลักทรัพย์ ปิดทำการเนื่องในวันจักรี
สำหรับแนวโน้มการลงทุนในสัปดาห์หน้า นายกิติชาญ กล่าวว่า ตลาดฯมีโอกาสที่จะฟื้นตัวต่อเนื่อง ถ้ามีความคืบหน้าไปในทางที่ดีกับเรื่องการเจรจาการค้ากันระหว่างสหรัฐฯ และจีน แต่ก็ต้องรอดูท่าทีของทั้งคู่อีกที
นอกจากนี้ สัปดาห์หน้าให้ติดตามการประชุมคณะรัฐมนตรี (ครม.) รอดูว่าจะมีความคืบหน้าความช่วยเหลือผู้ประกอบการทีวีดิจิทัล และคลื่น 900 เมกะเฮิร์ตซ์ (MHz) หรือไม่ และให้ติดตามการประชุมของคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ (กสทช.) ซึ่งคาดว่าจะมีการพิจารณาร่างหลักเกณฑ์การประมูลคลื่น 1800 MHz ในวันที่ 11 เม.ย.นี้
พร้อมให้แนวรับ 1,715 จุด ส่วนแนวต้าน 1,767 จุด
 
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT  มูลค่าการซื้อขาย 4,493.09 ล้านบาท ปิดที่ 542 บาท เพิ่มขึ้น 10 บาท
KBANK มูลค่าการซื้อขาย 4,158.09 ล้านบาท ปิดที่ 192 บาท ลดลง 3.50 บาท
KTC  มูลค่าการซื้อขาย 3,000.62 ล้านบาท ปิดที่ 324 บาท เพิ่มขึ้น 58 บาท
EA มูลค่าการซื้อขาย 2,176.21 ล้านบาท ปิดที่ 35.25 บาท เพิ่มขึ้น 2.50 บาท
AOT มูลค่าการซื้อขาย 1,926.72 ล้านบาท ปิดที่ 69.75 บาท เพิ่มขึ้น 1.25 บาท
 
ตลาดหุ้นเอเชีย
